Na osnovu Pravilnika o međunarodnim natjecanjima ICSF federacija edition 2019 i na osnovu članka 22. stavak 1 točka 5 Statuta HŠRS, Skupština HŠRS na sjednici od 24.03.2024. godine usvaja :

PRAVILNIK

o natjecanjima u bacačkim disciplinama (CASTINGU)

**1. Opće odredbe**

Članak 1.

Ovim Pravilnikom regulira se sustav, utvrđuju se pravila, način i tehnika provođenja natjecanja i

tehnički propisi za izvođenje natjecanja u CASTINGU – bacačkim disciplinama (dalje:

Disciplina)

Ovaj Pravilnik osnova je za organizaciju i provođenje natjecanja Discipline. Temelji se na

Skupštinskoj odluci o natjecanjima HŠRS, a dopunjavaju ga Pravilnik o suđenjima na

natjecanjima HŠRS, Pravilnik o registraciji sudionika u natjecanjima HŠRS, te Odluka o sustavu

natjecanja HŠRS koja se donosi za svaku kalendarsku godinu

**2. Upravljanje Disciplinom**

Članak 2.

**a) Povjerenstvo discipline (dalje: Povjerenstvo) u sastavu:**

1. Izbornik casting reprezentacija

2. Povjerenik discipline

3. 4 člana povjerenstva

4. Predstavnik sudačke komisije

**b) Povjerenstvo** - izvršno je tijelo Discipline koje vodi i upravlja Disciplinom u skladu sa Statutom HŠRS i zakonskim propisima RH, Skupštinskom odlukom o natjecanjima HŠRS, ovim Pravilnikom, i Odlukom o sustavu natjecanja HŠRS za svaku kalendarsku godinu čine ga članovi Discipline. Putem Povjerenstva discipline daje prijedloge Upravnom odboru HŠRS o svim važnijim odredbama iz područja interesa ove Discipline kao što su:

predlaganje izmjena ovoga Pravilnika i drugih važnijih odluka nužnih za organiziranje

natjecanja u Disciplini, predlaže Povjerenika discipline, može predložiti predstavnika HŠRS u

Povjerenstvu Discipline, predlaže izbornika svih casting reprezentacija, kapetana seniorske reprezentacije, kapetana juniorske reprezentacije odnosno trenera reprezentacije za pojedine kategorije, predlaže program rada sa kalendarom natjecanja i financijski proračun Discipline, predlaže visinu troškova natjecanja lige i završnice kupa HRS u bacačkim disciplinama za slijedeću kalendarsku godinu. Usvaja izvješća o djelatnosti Povjerenstva discipline; raspravlja i o drugim pitanjima od važnosti za Disciplinu.

Predlaže izmjene i dopune ovoga Pravilnika; godišnji plan rada sa kalendarom natjecanja, i predlaže za dodjelu priznanja. Povjerenstvo pronalazi i dogovara aranžmane sa potencijalnim sponzorima, organizira i provodi natjecanja; predlaže broj kola lige, domaćine natjecanja, suce, pokreće stegovni postupak, podnosi izvješće o svom financijsko materijalnom poslovanju u protekloj godini upravnom odboru HŠRS-a, te obavlja i druge poslove. U službenim natjecanjima mogu sudjelovati i članovi Povjerenstva discipline. Sastanke Povjerenstva vodi Povjerenik ili administrator, a odluke se donose većinom glasova nazočnih članova u slučaju istog broja glasova povjerenik odlučuje o odluci glasovanja. Mandat Povjerenstva traje 4 godine, ili do opoziva, a sastoji se od:

\* **Izbornika reprezentacija** - Imenuje ga upravni odbor HŠRS na prijedlog Povjerenstva discipline

\* **Povjerenika -** imenuje ga Upravni odbor HŠRS na prijedlog povjerenstva te discipline,

Saziva sjednice Povjerenstva najmanje jednom godišnje, te kojima

predsjedava, potpisuje odluke i akte Povjerenstva, te brine o njihovim provedbama, vodi

djelatnosti discipline između sjednica, te nadzire rad sudaca, natjecatelja i ostalih članova

Povjerenstva na svim kolima lige te discipline, brine i ostalim radnjama i zadacima

vezanim za provedbu HCL,

\* **4 člana Povjerenstva** - u sastavu: kapetan seniorske reprezentacije, kapetan juniorske reprezentacije, trener seniorske reprezentacije, trener juniorske reprezentacije. Jedan od njih vrši funkciju administratora lige, koji vodi zapisnike na sjednicama, vodi financijske i administrativne

poslove lige, brine o imovini HŠRS koju trajno koristi liga, vodi evidencije natjecatelja

\* **Predstavnik sudačke komisije**. imenuje ga upravni odbor na prijedlog sudačke komisije HŠRS

**3. Natjecanja**

Članak 3.

Natjecanja mogu biti: pojedinačna, ekipna i mješovita (istovremeno računanje

pojedinačnog i ekipnog plasmana). U slučaju da se na natjecanju ne natječu najmanje 4 ekipe to

natjecanje je samo pojedinačno.

Športsko ribolovna natjecanja mogu biti:

a) međunarodna - održavaju se prema pravilima i kalendaru međunarodne ribolovne

organizacije (ICSF) i odlukama HŠRS

b) službena natjecanja HŠRS - održavaju se prema odredbama Skupštinske odluke o natjecanjima

HŠRS, ovoga Pravilnika, Odluke o sustavu natjecanja HŠRS, propozicijama HŠRS za

pojedina natjecanja i Kalendaru natjecanja HŠRS, i to :

Casting liga Hrvatske - natjecanje koje se održava u 4 do 8 kola,

Županijska kup natjecanja i zone.

Završnica kupa Hrvatske u bacačkim disciplinama

U slučaju potrebe Upravni odbor HŠRS može promijeniti termine održavanja

c) prijateljska natjecanja - organizator može odrediti datum i propozicije natjecanja prema svojoj

potrebi.

Članak 4.

Natjecanja u bacačkim disciplinama dijele se na:

1. bacački troboj (uteg u arenberg, uteg u skich, uteg u dalj, ,)

2. bacački petoboj (muha u skich, muha u dalj, uteg u arenberg, uteg u skich, uteg u dalj,)

Članak 5.

Stjecanje prava nastupa u određenom rangu službenih natjecanja HŠRS propisano je Odlukom o

sustavu natjecanja u HŠRS, a mogu ga ostvariti ekipe ribolovnih udruga koje su učlanjene u Hrvatski športsko ribolovni savez.

Pravo nastupa na službenim natjecanjima HŠRS imaju sudionici u natjecanju HŠRS, registrirani u skladu s važećim Pravilnikom o registraciji sudionika u natjecanju HŠRS.

Osoba se dragovoljno registrira kao sudionik u natjecanju, a prijavljuje se za nastup u natjecanjima HŠRS putem prigodnih upitnika koje osobno potpisuje. Prigodni upitnici uz športske podatke sadržavaju i osobne podatke: ime i prezime, adrese stanovanja, OIB, broj osobne karte, sve telefonske i mobitel brojeve, te druge potrebne podatke koje olakšavaju identifikaciju pojedinca, ili daju podatke neophodne za eventualni nastup u reprezentaciji HŠRS (ako se plasira).

Podaci iz ovih upitnika prikupljaju se za potrebe trajnih evidencija sudionika u natjecanjima koji

se vode u okviru jedinstvenog: internetskog programa Hrvatskog športsko ribolovnom savezu

HŠRS (evidencija športskih ribolovaca), te evidencijama praćenja rezultata sa natjecanja koje se

dodatno vode u HŠRS i koji se javno objavljuju u tiskovnim, slikovnim medijima i putem WEB

stranice HŠRS na internetu. Ako natjecatelj zadovolji propisane kriterije za kategorizaciju

vrhunskih natjecatelja HOO, njegove osobne i športske podatke HŠRS može proslijediti HOO-u.

Za drugo neće se koristiti.

Radi utvrđivanja identiteta natjecatelj je dužan imati kod sebe:

- natjecateljsku iskaznicu sa fotografijom,

- člansku kartu HŠRS za tekuću kalendarsku godinu ovjerenu od ribolovne udruge za koju se natječe,

- pozitivnu potvrdu o općoj zdravstvenoj sposobnosti,

Radi utvrđivanja identiteta kapetan je dužan imati kod sebe člansku kartu HŠRS.

Natjecatelji i kapetani, koji na natjecanju ne mogu predočiti navedene dokumente nemaju pravo

nastupa na tom natjecanju. Navedena identifikacijska dokumentacija pohranjuje se kod tajnika

natjecanja ili vrhovnog suca, a vratiti će se natjecateljima nakon proglašenja rezultata toga natjecanja.

Radi utvrđivanja identiteta sudac je dužan imati kod sebe:

- sudačku iskaznicu,

- člansku kartu HŠRS za tekuću kalendarsku godinu ovjerenu od matične ribolovne udruge,

- pozitivnu potvrdu o općoj zdravstvenoj sposobnosti.

Članak 6.

Prema godinama starosti razlikujemo slijedeće kategorije natjecatelja:

a) kadeti - do kraja kalendarske godine u kojoj navršavaju 14 godina starosti i mlađi,

b) juniori – do kraja kalendarske godine u kojoj navršavaju 18 godina starosti

c) kategorija U23 - od početka kalendarske godine u kojoj navršavaju 19 godina do kraja kalendarske godine u kojoj navršavaju 23 godina - kategorija samo za potrebe svjetskog prvenstva U23

d) seniori – od početka kalendarske godine u kojoj navršavaju 19 godina i stariji

Natjecatelji mlađe kategorije mogu nastupiti u sastavu ekipe starije kategorije, uz uvjet da takvih

natjecatelja u ekipi ne bude više od polovine.

U slučaju da natjecatelj nastupi za stariju kategoriju može se u istoj kalendarskoj godini natjecati i u svojoj kategoriji.

U natjecanjima ženskih kategorija ne mogu nastupiti natjecatelji muškoga spola.

Članak 7.

Ekipe na službenim natjecanjima HŠRS (dalje natjecanja) u konkurenciji seniora /juniora/ /kadeta/ može nastupiti sa najviše 6, a najmanje 2 natjecatelja po kategoriji, s tim da se za ekipni plasman boduju 3 natjecatelja koje ekipa odredi da se natječu u ekipnoj konkurenciji a ostali nastupaju u pojedinačnoj konkurenciji. U konkurenciji seniorki/juniorki/kadetkinja može nastupiti sa najviše 4 a najmanje 2 natjecateljke, s tim da se za ekipni plasman boduju 2 natjecateljke koje ekipa odredi da se natječu u ekipnoj konkurenciji a ostali nastupaju u pojedinačnoj konkurenciji

U slučaju da ekipa ne prijavi i ne nastupi najmanji utvrđeni broj natjecatelja natjecateljima se rezultat boduje samo za pojedinačni plasman.

Članak 8.

Kapetan ekipe ili pojedinca (dalje kapetan) mora biti osoba starija od 18 godina. Kapetan je službeni predstavnik jedne natjecateljske ekipe ili natjecatelja pojedinca jednoga kluba, pa mora poznavati odredbe ovog Pravilnika, kao i posebne propozicije za natjecanje na kojemu sudjeluje ekipa ili pojedinac kojega vodi. Za ekipu ili pojedinca obavlja sve radnje vezane za natjecanje:

- prijavljuje dolazak ekipe na mjesto natjecanja i službenim osobama prezentira identifikacijsku

dokumentaciju članova ekipe,

- nazočan je izvođenju natjecanja i utvrđivanju rezultata,

- ulaže prigovor na eventualne nepravilnosti u provođenju natjecanja,

- ulaže žalbu na eventualne izrečene disciplinske mjere,

- u ime ekipe prima priznanja.

Prijavljeni natjecatelj ili rezerva može biti kapetan ekipe, ali ne može biti član žirija.

Članak 9.

Službene osobe na natjecanjima, imenuju se iz najbliže okoline mjesta natjecanja uz poštivanje

sudačkih rangova i iskazane kvalitete, a to su:

a) Delegat natjecanja - kojega imenuje Upravni odbor HŠRS, za natjecanja Prvenstva HŠRS,

Njegove dužnosti su da nadgleda ispravnost odvijanja natjecanja, te da na uočene propuste

upozorava domaćina i pomaže u provođenju natjecanja. Po završetku natjecanja potpisom na

dnevniku natjecanja potvrđuje ispravnost odvijanja natjecanja, te dodjeljuje nagrade organizatora.

O održanom natjecanju podnosi izvješće tijelu koje ga je imenovalo.

b) Vrhovni sudac - državni sudac kojega imenuje Upravni odbor HŠRS, na prijedlog Sudačke

komisije HŠRS za natjecanja Prvenstva HŠRS. Njegove dužnosti su da: upravlja organizacijom

natjecanja, određuje zadatke drugim sucima i kontrolira njihov rad, za prekršaje odredbi ovog

Pravilnika dodjeljuje žute i crvene kartone, te proglašava rezultate natjecanja. Po završetku

natjecanja potpisom na dnevniku natjecanja potvrđuje ispravnost odvijanja natjecanja. O

održanom natjecanju podnosi izvješće tijelu koje ga je imenovalo.

c) Tajnik natjecanja mora biti ispitani sudac, a imenuje ga organizator sa ciljem da obavlja sve

administrativne poslove na natjecanju.

d) u slučaju održavanja liga natjecanja povjerenik lige ili njegov zamjenik (osoba koju odredi povjerenik lige prije održavanja pojedinog kola)

e) Glavni suci po metama moraju biti ispitani suci, imenuje ih organizator natjecanja, a

nadgledaju provedbu natjecanja na meti na koju su raspoređeni i daju naloge ostalim sucima

na toj meti.

f) Pomoćni suci po metama imenuje ih domaćin po potrebi, i u dogovoru sa organizatorom

natjecanja, a obavljaju poslove neophodne za uspješnu provedbu natjecanja.

U sastav SUDAČKOG KOLEGIJA ulaze osobe pod a), b), c), e):

Upravni Odbor HŠRS, prema potrebi, može reducirati broj sudaca na pojedinim natjecanjima.

Članak 10.

Domaćin natjecanja dužan je kod HŠRS i nadležnog tijela uprave ishoditi odobrenje i dozvolu za

izvođenje natjecanja, a tijekom natjecanja osigurati liječnika radi eventualne hitne liječničke

intervencije.

Domaćin natjecanja treba osposobiti terene za natjecanja, tako da se od povreda zaštite sudionici

natjecanja i gledatelji, te pripremiti mete i pripadajuće oznake za izvođenje natjecanja.

Članak 11.

Dogovorno sa organizatorom natjecanja domaćin je dužan najmanje 15 dana prije njegovog

održavanja, upoznati sudionike natjecanja s programom.

Program treba sadržavati:

- mjesto i vrijeme održavanja natjecanja, s preciznijom terminskom razradom aktivnosti

vezanih za natjecanje,

- mogućnost smještaja sudionika,

- vrijeme dolaska sudionika, te mjesto i vrijeme prijave za natjecanja,

- mjesto proglašavanja rezultata.

- eventualne posebne odredbe o natjecanjima.

Za sudjelovanja na natjecanju organizator može propisati kotizaciju. Prihod od kotizacije koristi se isključivo za pokriće troškova organizacije natjecanja.

Članak 12.

Ekipe su obvezne osigurati svoje natjecatelje od posljedica nesretnog slučaja, u protivnom natjecatelji nastupaju na natjecanju na osobnu odgovornost.

Ekipe - pojedinci dužni su organizatoru dostaviti pismenu prijavu za sudjelovanje u natjecanju,

najkasnije 7 dana prije njegovog održavanja.

Izuzetak od navedenog pravila su pojedina kola liga natjecanja za koje nisu potrebne prijave.

Prijava treba sadržavati: naziv ekipe koja sudjeluje u natjecanju, imena i prezimena članova ekipe,

kategoriju i disciplinu u kojoj ekipa želi nastupiti.

Ekipa koja je uredno podnijela prijavu iz prethodnog stava, ali se ne pojavi do isteka vremena

predviđenog za prijavu na mjestu natjecanja, gubi pravo nastupa.

Za održavanje ekipnog natjecanja Prvenstva HŠRS potrebne su najmanje 4 ekipe u konkurenciji u

protivnom natjecanje je samo pojedinačno. U ekipnim i pojedinačnim natjecanjima HŠRS mogu

nastupiti samo natjecatelji članovi registrirane športsko ribolovne udruge – članice HŠRS.

Članak 13.

Odlukom o sustavu natjecanja za tu kalendarsku godinu Upravni odbor HŠRS, na prijedlog

Povjerenstva discipline, utvrđuje sustav natjecanja i kalendar natjecanja za kalendarsku godinu.

Brigu o organizaciji, suđenju, broju kola, domaćinima natjecanja, te provođenju natjecanja vodi

Povjerenik discipline (dalje Povjerenik).

Članak 14.

HŠRS osigurava 3 pehara za najbolje ekipe po konačan plasmanu u ligi, a članovima tih ekipa

odgovarajuće medalje, a u pojedinačnoj konkurenciji medalje za 3 najbolja pojedinca po konačnom pojedinačnom plasmanu u ligi.

Članak 15.

Natjecatelj sami snose troškove prijevoza do natjecanja, troškove smještaja i ostale troškove svog

nastupa na natjecanjima za prvenstvo Hrvatske.

Članak 16.

Sustav natjecanja (pojedinačni ili ekipni) za tekuću godinu mora se provesti u roku utvrđenog u

kalendaru natjecanja HŠRS a prije održavanja svjetskog prvenstva.

Status reprezentativca u Disciplini stječu natjecatelji/-ke na osnovu propisane norme ostvarene prije održavanja svjetskog prvenstva, za juniore se računa od prošlogodišnjeg juniorskog svjetskog prvenstva do juniorskog svjetskog prvenstva u tekućoj godini.

Uvjet stjecanja prava reprezentativca je sudjelovanje na minimum 50% kola liga natjecanja

U kategoriji seniora i juniora reprezentaciju čine 4 natjecatelja plus još max 2 natjecatelja koja se takmiče pojedinačno u slučaju izvanrednih rezultata u pojedinoj disciplini u slučaju izvanrednih rezultata u pojedinoj disciplini, a u kategoriji juniorki i seniorki 2 natjecateljke plus još max 1 natjecateljka u pojedinačnom u slučaju izvanrednih rezultata, te izbornik, kapetan i trener.

Mlađi natjecatelj može nastupiti u reprezentaciji starije starosne kategorije pod uvjetom da

ostvari normu utvrđenu za starosnu kategoriju u čiju je reprezentaciju ušao ukupno

ostvarenim bodovima. Nastup u reprezentaciji seniora ne isključuje i nastup u reprezentaciji

kojoj pripada po godinama starosti.

U slučaju nedovoljnog broja natjecatelja sa postignutom normom izbornik, kapetan i trener mogu

reprezentaciju popuniti bolje plasiranim takmičarom bez postignute norme i/ili mlađim perspektivnim natjecateljem.

Minimalne propisane Norme:

Juniorke/Juniori : 350 bodova

Seniorke: 400 bodova

Seniori: 450 bodova

Povjerenstvo odlučuje o povečanju minimalne propisane norme prije početka natjecanja u kalendarskoj godini.

Natjecanja na kojima se može postići propisana norma su: Liga natjecanje u sustavu HŠRS, završnica Kupa HŠRS, te međunarodna natjecanja u organizaciji ICSF-a

Članak 17.

Na natjecanjima vodi se slijedeća dokumentacija:

- prijavnica za ekipu i njene članove (PRILOG – casting 1.)

- startni list za upisivanje pojedinačnog rezultata natjecatelja (PRILOG – casting 2.)

- dnevnik natjecanja za unošenje svih pojedinačnih rezultata natjecatelja, na osnovu kojih se

izračunava ekipni plasman (domaćin ga čuva najmanje 1 godinu) (PRILOG – casting 3.)

**4. Tehnički propisi za provođenje natjecanja**

Članak 18.

Natjecanje u bacačkim disciplinama s standardnim priborom dijeli se:

Bacački petoboj: Bacački troboj:

a) muha u Skich a) uteg u Arenberg

b) muha u dalj b) uteg u Skich

c) uteg u Arenberg c) uteg u dalj

d) uteg u Skich

e) uteg u dalj

Ekipe i pojedinci mogu nastupiti na službenom natjecanju u petoboju i u troboju, s tim da se

za svaku disciplinu izvodi sva bacanja na metama koje su obuhvaćene svakom od disciplina.

Članak 19.

Prilikom izvođenja natjecanja u bacačkim disciplinama formiraju se grupe po metama.

Redosljed takmičenja po metama su:

Grupa 1:Muha skich, uteg aremberg, uteg skich.

Grupa 2: uteg aremberg, uteg skic, Muha skich

Grupa 3: uteg skic, Muha skich, uteg aremberg

U daljevima se formiraju grupe u ovisnosti o broju postavljenih staza.

Sudac na meti drži kod sebe startnu dokumentaciju natjecatelja. Nakon izvođenja bacanja i upisa

rezultata natjecatelj svojim potpisom potvrđuje rezultat i isti supotpisuje sudac.

a) Muha u skich

Članak 20.

Pribor za izvođenje natjecanja u disciplini MUHA U SKICH je:

PRUT - slobodnog je izbora do 3 metra dužine, sa uobičajenim provodnicima za strunu,

UMJETNA MUHA - uobičajena turnirska suha muha na udici broj 10 (bez kuke), sa perjem od 16 do 20 mm promjera, bijele, žute ili crvene boje. Perje nije dozvoljeno podrezati. S obzirom na mogućnost gubljenja dozvoljeno je upotrijebiti neograničen broj muha.

ČEKRK - standardni za lov umjetnom muhom. Dozvoljena je i upotreba čekrka osobne proizvodnje ako odgovara standardnom (automatski čekrk nije dozvoljen). Čekrk mora biti pričvršćen na prut i mora biti takove veličine da sva struna bude namotana na njemu, uključujući i predvez.

STRUNA - odobrena od ICSF-a najmanje dužine 13,50 m. Nastavak strune po slobodnom izboru, iza određene najmanje dužine. Nije dozvoljena upotreba strune sa metalnim uloškom. Na struni ne smiju biti nikakve oznake koje bi služile za procjenu daljine.

PREDVEZ - između strune i muhe mora se privezati predvez (uobičajen kod ribolova umjetnom muhom) najmanje dužine 1,80 m. Ne smije biti od istog materijala kao i špaga. Vrh mora biti minimalno 30 cm dužine , maksimalnog promjera 0,50 mm, i boje - fluorescentna žuta, narandžasta, neonskozelena, i slično.

METE (5 komada) - okrugle posude izrađene od metala ili plastike, promjera 0,60 m i visine posude 3 cm. Mete treba obojiti tamnim bojama (crno, zeleno, plavo ili smeđe), bez laka. Posude se za natjecanje napune vodom.

POSTOLJE - startno je mjesto sa kojega se izvode bacanja. Visina je 0,50 m, a površina gornje plohe postolja je najmanje dimenzije od 1,50 x 1,20 m. Mora biti dovoljno čvrsto da natjecatelj sa njega može nesmetano izvesti bacanja i najčešće se prekriva platnom.

BACALIŠTE - Meta broj 1 postavlja se lijevo od startnog mjesta na udaljenosti od 8,0 m, dok se meta broj 5 postavlja desno na udaljenost od 13,0 m od sredine gornjeg prednjeg ruba postolja. Mete broj 2, 3, 4 postavljaju se u pravoj liniji između meta broj 1 i 5 tako da međusobna udaljenost bude 1,80 m od sredine jedne do sredine druge mete. Meta broj 3 postavlja se uvijek direktno ispred postolja.

Članak 21.

U disciplini muha u skich natjecatelj zauzima položaj na postolju držeći u jednoj ruci prut, a u drugoj

muhu pri dnu pruta. Ostali dio strune mora biti namotan na čekrk, predvez nije uključen. Natjecatelj

mora zauzeti takav položaj da barem jednom nogom stoji uz prednju stranu postolja.

Natjecanje se izvodi u dva dijela:

a) Suha bacanja - u svaku metu baci se po jedan hitac u dva navrata slijedećim redom

3 - 1 - 4 - 2 - 5 3 - 1 - 4 - 2 - 5. Svih deset meta mora se pokušati pogoditi zadanim redom,

ili onoliko meta koliko vrijeme to dopušta. Između svakog hica mora se izvršiti najmanje

jedan zračni zamah (sušenje muhe). Struna se može produžavati ili skraćivati samo za

vrijeme zračnih zamaha. Ne boduje se hitac nakon nepropisnog skraćivanja strune.

b) Mokra bacanja - započinju poslije završenih suhih bacanja. Natjecatelj skraćuje strunu na

dužinu bacanja za metu broj 1, nakon čega natjecatelj baca u dva navrata, jedno po jedno

mokro bacanje u svaku metu slijedećim redom: 1-2-3-4-5 1-2-3-4-5. Poslije bacanja na

metu broj 5 natjecatelj može navući strunu (bez namatanja na čekrk) do dužine mete br. 1.

Zračni zamasi nisu dozvoljeni između bacanja u pojedine mete.

Za bacanje protivno pravilima (npr. ponavljano dodirivanje zemlje predvezom ili muhom na struni) natjecatelj će biti upozoren, a u slučaju zanemarivanja upozorenja bodovati će se sa

0 bodova.

Dozvoljeno vrijeme za izvođenje ove discipline je ukupno 5 minuta i 30 sekundi.

Svaki pogodak u metu boduje se sa pet bodova. Moguće je ostvariti najviše 100 bodova.

b) Muha u dalj

Članak 22.

Za izvođenje discipline MUHA U DALJ potrebno je:

PRUT - slobodnog je izbora do 3 metra dužine, sa uobičajenim provodnicima za strunu,

UMJETNA MUHA - uobičajena turnirska suha muha na udici broj 10 (bez kuke), sa perjem od 16 do 20 mm promjera, bijele, žute ili crvene boje. Perje nije dozvoljeno podrezati. S obzirom na mogućnost gubljenja dozvoljeno je upotrijebiti neograničen broj muha.

ČEKRK - standardni za lov umjetnom muhom. Dozvoljena je i upotreba čekrka osobne proizvodnje ako odgovara standardnom (automatski čekrk nije dozvoljen). Čekrk mora biti pričvršćen na prut i mora biti takove veličine da sva struna bude namotana na njemu, uključujući i predvez.

STRUNA - odobrena od ICSF-a za muške konkurencije: min dužine od 13,50 m i maksimalne težine do 38 grama, a za žensku konkurenciju: min. dužine 13,50 metara i maksimalne težine 34 grama.

Nije dozvoljena upotreba strune sa metalnim uloškom.

PREDVEZ - između strune i muhe mora se privezati predvez (uobičajen kod ribolova umjetnom muhom) najmanje dužine 1,80 m do 3.00 m. Ne smije biti od istog materijala kao i špaga. Vrh mora biti minimalno 30 cm dužine , maksimalnog promjera 0,50 mm, i boje - fluorescentna žuta, narandžasta, neonskozelena, i slično.

BACALIŠTE - na udaljenosti od 100 metara po vertikali na sredinu ruba postolja, 25 m lijevo i 25 m desno od vertikale utvrde se krajevi krakova staze. Konopom se krajevi krakova spoje sa sredinom postolja oslikavajući tako stazu za izvođenje ove discipline. Krajnji razmak iznosi 50 metara.

POSTOLJE - startno je mjesto sa kojega se izvode bacanja. Visina je 0,50 m, a površina gornje plohe

postolja je najmanje dimenzije od 1,50 x 1,20 m. Mora biti dovoljno čvrsto da natjecatelj sa njega

može nesmetano izvesti bacanja i najčešće se prekriva platnom.

Članak 23.

Disciplina MUHA U DALJ izvodi se:

Prije početka bacanja natjecatelju pomoćnik može razvući strunu na željenu duljinu u smjeru bacanja. Natjecatelj u okviru dozvoljenog vremena od 5 minuta, može imati neograničeni broj izbačaja, ali za ocjenjivanje uzeti će se samo dva najdalja hica. Svaki metar u dva najduža hica ocjenjuje se 1 bodom.

c) Uteg u arenberg

Članak 24.

Za izvođenje natjecanja u disciplini UTEG U ARENBERG potrebno je:

PRUT - za jednu ruku, dužine 1,37 do 2,50 m sa najmanje 3 provodnika za konac promjera

do 50 mm i vršnom karikom promjera do 10 mm.

ROLA - standardna pričvršćena na prut, sa dozvoljenim promjenama špule te modificiranim prijenosom..

KONAC (neupreden) - slobodnog izbora, bez minimalne debljine. Minimalna dozvoljena dužina je 20 m.

UTEG - plastični uteg oblika vodene kapljice, težine 7,5 g odobren od ICSF-a (dozvoljen odstupanje 0,15g), bijele boje, dužine do 53,00 mm bez gornje alkice (dozvoljeno odstupanje 0,3 mm) i promjera glave od 18,5 mm (dozvoljeno odstupanje 0,3 mm) veličina alkice 5mm (dozvoljeno odstupanje 1mm).

STARTNA MJESTA - raspoređena su oko mete tako da su startna mjesta broj 1 i broj 5 u ravnoj crti od centra mete preko kuta mete pod kutom od 90 stupnjeva. Ostala 3 startna mjesta treba postaviti u jednakim razmacima između prvog i posljednjeg mjesta. Najudaljenija, ako je moguće, u smjeru vjetra iza natjecatelja. Startna mjesta označena su daskom dužine 1 m i

visine 0,10 m obojenom bijelom bojom.

META - izrađena od platna ili plastike zelene boje i kvadratnog oblika, na kome je središte

(centar) promjera 75 cm i 4 koncentrična prstena širine 30 cm, odnosno vanjskog promjera

od 1,35; 1,95; 2,55 i 3,15 m. Na središte (centar) postavlja se ploča debljine 5 mm, obojena

crnom bojom. Prsteni su označeni bijelom trakom širine 2 cm.

Članak 25.

Natjecanja u disciplini UTEG U ARENBERG odvija se tako da se sa svakog startnog mjesta izbacuju na metu po dva izbačaja, i to:

- sa mjesta broj 1 -klaćenjem utega ispod ruke, na metu udaljenu 10 m. Kod pravilno izvedenog

bacanja prilikom izbačaja uteg je ispod pruta. Dozvoljena je bilo koja poza natjecatelja

- sa mjesta broj 2 - zamahom sa desne strane, na metu udaljenu 12 m. Pravilno izvođenje

bacanja vrši se tako da vršna karika pruta putuje barem 1 metar od desne strane smjera

bacanja, tako da su prut i ruka kojom se vrši bacanje desno od smjera bacanja, što je crta

između natjecatelja i centra mete. Vršna karika pruta ne smije biti viša od vodoravne ravnine

pruta u trenutku izbačaja. Dopušten je bilo koji položaj takmičara, bez obzira nalazi li se štap ispred ili iza startne ploče. Povlačenje utega po tlu je zabranjeno i donosi 0 bodova. Duljina klatna je neograničena.

- sa mjesta broj 3 - zamahom preko glave, na metu udaljenu 18 m. Pravilno je izvedeno bacanje

kada se vršna karika pruta prije izbačaja nalazi iznad glave natjecatelja. Dozvoljena je bilo

koja duljina klatna i bilo koji položaj natjecatelja.

- sa mjesta broj 4 –- zamahom sa lijeve strane, na metu udaljenu 14 m. Pravilno izvođenje

bacanja vrši se tako da vršna karika pruta putuje barem 1 metar od lijeve strane smjera

bacanja, tako da su prut i ruka kojom se vrši bacanje lijevo od smjera bacanja, što je crta

između natjecatelja i centra mete. Vršna karika pruta ne smije biti viša od vodoravne ravnine

pruta u trenutku izbačaja. Dopušten je bilo koji položaj takmičara, bez obzira nalazi li se štap ispred ili iza startne ploče. Povlačenje utega po tlu je zabranjeno i donosi 0 bodova. Duljina klatna je neograničena.

- sa mjesta broj 5 - zamahom slobodnog izbora na metu udaljenu 16 m.

Vrijeme dozvoljeno za svih 10 izbačaja je 5 minuta, uključujući i vrijeme potrebno za promjenu

startnih mjesta.

Ocjenjivanje: pogodak u središte (centar) ocjenjuje se sa 10 bodova, a prsteni (od središta) prema

vanjskom rubu 8, 6, 4 i 2 boda. Najveći mogući zbroj bodova je 100.

d) Uteg u skich

Članak 26.

PRUT - za jednu ruku, dužine 1,37 do 2,50 m sa najmanje 3 provodnika za konac promjera

do 50 mm i vršnom karikom promjera do 10 mm.

ROLA - standardna pričvršćena na prut, sa dozvoljenim promjenama špule te modificiranim prijenosom.

KONAC (neupreden) - slobodnog izbora, bez minimalne debljine. Minimalna dozvoljena dužina je 20 m.

UTEG - plastični uteg oblika vodene kapljice, težine 7,5 g odobren od ICSF-a (dozvoljen odstupanje 0,15g), bijele boje, dužine do 53,00 mm bez gornje alkice (dozvoljeno odstupanje 0,3 mm) i promjera glave od 18,5 mm (dozvoljeno odstupanje 0,3 mm) veličina alkice 5mm (dozvoljeno odstupanje 1mm).

BACALIŠTE - čini ga 5 (pet) koso nagnutih kružnih ploča promjera 0,76 metara, izrađenih od drveta ili lesonita maksimalne debljine od 10,00 mm, mat žuto obojenih bez laka. Mete su izdignute od zemlje sa zadnje strane 17, a sa prednje 5 cm.

Razmak između meta je 2,50 m.

Meta br. 1 postavlja se ispred startnog mjesta broj 1 na udaljenosti od 10 m od centra mete, a meta broj 5 ispred startnog mjesta broj 5 na udaljenosti od 18 m od centra mete. Ostale mete postavljaju se u pravoj liniji između meta broj 1 i broj 5.

Startna mjesta - označena su startnom daskom dužine 1 m i visine 0,10 m obojenom bijelom bojom.

Startna mjesta postavljaju se u pravoj liniji tako da sredina jedne startne daske bude udaljena od

sredine druge daske 1,50 m

Članak 27.

Natjecanje se izvodi tako da se sa startnog mjesta redom na svaku metu izbace po dva hica, pa zatim ponovo istim redom. Način bacanja (zamah) po slobodnom izboru.

Vrijeme izvođenja ove discipline je najviše 8 minuta (za 20 hitaca), uključujući i vrijeme potrebno za promjenu startnih mjesta.

Svaki pogodak u metu vrijedi 5 bodova. Najveći mogući zbroj je 100 bodova.

e) Uteg u dalj

Članak 28.

Za izvođenje natjecanja u disciplini UTEG U DALJ potrebno je:

PRUT - za jednu ruku, dužine 1,37 do 2,50 m sa najmanje 3 provodnika za konac promjera do 50 mm i vršnom karikom promjera do 10 mm.

ROLA - standardna pričvršćena na prut, sa dozvoljenim promjenama špule te modificiranim prijenosom..

KONAC (neupreden) - slobodnog izbora, jednakog promjera od min. 0,18 mm u cijeloj dužini variranje nije dozvoljeno.

PREDVEZ – minimalni promjer 0,25 mm, variranje nije dozvoljeno . Minimalna dužina predveza od role do utega mora biti barem jedan cijeli namotaj na roli. boje - fluorescentna žuta, narandžasta, neonskozelena, i slično.

UTEG - plastični uteg oblika vodene kapljice, težine 7,5 g odobren od ICSF-a (dozvoljen odstupanje 0,15g), bijele boje, dužine do 53,00 mm bez gornje alkice (dozvoljeno odstupanje 0,3 mm) i promjera glave od 18,5 mm (dozvoljeno odstupanje 0,3 mm) veličina alkice 5mm (dozvoljeno odstupanje 1mm),

BACALIŠTE - na udaljenosti od 100 metara po vertikali na sredinu startne daske, 25 m lijevo i 25 m desno od vertikale utvrde se krajevi krakova bacališta. Konopom se krajevi krakova spoje sa sredinom startne daske oslikavajući tako bacalište za izvođenje ove discipline.

STARTNO MJESTO - označena su startnom daskom dužine 1,5 m i visine 0,10 m obojenom bijelom bojom. Obvezno je osigurati zaletište od najviše 5 metara.

Članak 29.

Natjecanje u disciplini UTEG U DALJ odvija se tako da svaki natjecatelj izbaci tri izbačaja u

obilježenu stazu. Zamah bacanja je slobodnog izbora.

Vrijeme dozvoljeno za izvršenje pojedinog izbačaja je 60 sekundi.

Ocjenjivanje se vrši tako da se uzima u obzir najduži izbačaj i svaki metar dužine ocjenjuje se sa 1,5 bodova.

Članak 30.

Ukoliko nema ograničenja u pravilima za disciplinu bilo koja bacačka tehnika je dozvoljena.

Bilo koji pokušaj izbačaja koji djeluje na oslobađanje strune računa se kao bacanje.

Općenito su zabranjena tzv. katapult bacanja. To je bacanje u kojemu natjecatelj savija svoj prut

pridržavajući uteg, kako bi snaga nastala oslobađanjem pruta uteg dobio veću brzinu.

Bacanje je neispravno i neće se bodovati (boduje se s 0 bodova) u slijedećim situacijama

U UTEG disciplinama:

\* ukoliko natjecatelj u vrijeme leta utega prestupi startnu crtu ili dodirne zemlju ispred startne

ploče bilo kojim dijelom tijela, ili ako natjecatelj u disciplini točnosti ne stoji direktno uz

granicu startne ploče barem sa jednom nogom;

\* ukoliko natjecatelj vraća strunu natrag i prelazi preko startne ploče prije nego je bacanje

označeno na bacalištu, ili mu je usmeno odobreno od strane suca;

\* ukoliko natjecatelj u uteg dalj disciplini ne uspije obaviti izbačaj u roku kraćem od 60 sekundi

nakon što je starter proglasio bacalište slobodnim. Ukoliko je taj limit prekoračen bacanje se

računa za ukupan broj bacanja dozvoljen na natjecanju ali se ne boduje;

\* ukoliko natjecatelj u uteg dalj disciplini prekorači maksimum od 5 metara zaleta;

\* ukoliko uteg dodirne tlo unutar bacališta ili ispred startne ploče ili zamišljene crte u

produljenju startne ploče s dvije strane, čak i u slučaju da izbačaj nije učinjen

\* ukoliko natjecatelj unatoč upozorenju ponovljeno dodiruje zemlju predvezom slijedeće

bacanje bodovat će se kao neispravno bacanje.

\* ukoliko je učinjen izbačaj a natjecatelj je zaboravio otvoriti rola;

\* ukoliko se rola zatvori za vrijeme obavljanja izbačaja u uteg disciplinama;

\* ukoliko se prekine konac za vrijeme leta utega;

\* ukoliko u disciplinama dalj uteg odleti izvan bacališta, ili se u disciplinama točnosti

promaši meta;

\* ukoliko natjecatelj unatoč upozorenju ponovljeno dodiruje zemlju predvezom slijedeće bacanje

bodovat će se kao neispravno bacanje.

\* ukoliko tehnika bacanja nije sukladna s pravilima

U MUHA disciplinama:

\* ukoliko se prut ne drži prema pravilima (u MUHA DALJ disciplini čitava struna s muhom

mora biti u zraku za vrijeme ispravnog bacanja)

\* ukoliko u trenutku izbačaja muha ili predvez nedostaju (u slučaju da se predvez zamrsi

može biti ispod dozvoljenog minimumu od 1,80 metara. Tada će se bacanje bodovati ako je

sve ostalo bilo pravilno)

\* ukoliko za vrijeme bacanja muha dotakne vodu unutar mete kod pogrešnog bacanja

\* kada završno bacanje za bodovanje nije u dozvoljenom vremenu izvršeno;

\* ukoliko u disciplini muha dalj muha padne izvan bacališta

\* ukoliko je struna označena ili ju natjecatelj može mjeriti duž pruta;

\* ukoliko se prekine vrh strune za muhu skich i promjeni se onom dužom od dužine pruta.

Zamjene opreme su dozvoljene samo od istog materijala i iste boje.

\* ukoliko se u disciplini muha skich struna izvuče s čekrka prije nego je startni sudac dao znak

za start

\* ukoliko natjecatelj za vrijeme leta muhe dodirne tlo na bilo kojoj strani postolja, bilo kojim

dijelom tijela.

\* ukoliko natjecatelj za vrijeme bacanja u disciplini muha skich barem s jednom nogom ne

stoji direktno uz granicu vrha postolja.

\* ukoliko natjecatelj unatoč upozorenju ponovljeno dodiruje zemlju predvezom slijedeće

bacanje bodovat će se kao neispravno bacanje.

Svako neispravno bacanje računa se u ukupan dozvoljen broj bacanja.

Odlukom glavnog suca, a na prijedlog suca na bacalištu bacanje se ponavlja ukoliko je bilo

nedozvoljeno ometano od strane druge osobe.

Ukoliko se upotrebljava bilo koji dio opreme i pribora koji nije u skladu s pravilima natjecatelj će biti diskvalificiran za cijelo natjecanje.

Članak 31.

U uteg disciplinama polomljena ili manjkava oprema podrazumijeva: polomljena rola ili prut,

u tom slučaju natjecatelj smije upotrijebiti drugi komplet opreme koji je u skladu s pravilima. Takve nezgode treba prijaviti sucu na bacalištu. U tom slučaju vrijeme se zaustavlja a natjecatelj ima 10 min da otkloni kvar ili zamjeni s rezervnim priborom.

U slučaju zapetljanog najlona ili puknutog prstena vodilice ili ulaska strune pod špulu role vrijeme se ne zaustavlja.

Prilikom popravka pribora jedna osoba može pomoći natjecatelju u otklanjanju kvara.

U muha disciplinama vrijede ista pravila kao i za discipline utega Ukoliko se izgubi muha ili predvez vrijeme se zaustavlja ukoliko sudac odluči da je to potrebno a natjecatelju smije pomoći istovremeno samo jedna osoba kako bi zamijenio muhu ili predvez. Udaljenost i pogoci prije gubitka računaju se. Neograničeni broj muha smije se zamijeniti. U disciplini muha dalj u slučaju puknuća strune dozvoljena je promjena strune uz zaustavljanje vremena na 10 min. Pomoć jedne osobe istovremeno dozvoljena je za

razvlačenje strune i otpetljavanje strune.

Članak 32.

Svaki natjecatelj odgovoran je za upotrebu ispravne opreme za svaku disciplinu.

**5. Plasmani u bacačkim disciplinama**

Članak 33.

Pojedinačni pobjednik natjecanja je natjecatelj/-ka koji sakupi najveći zbroj bodova za za disciplinu u kojoj se natječe: troboj (uteg skich, uteg arenberg i uteg dalj) ili petoboj (discipline bacačkog troboja + muha skich i muha dalj).

Ukoliko dva ili više natjecatelja postignu isti zbroj bodova u troboju odnosno petoboju, dijele bolje mjesto.

Ekipni pobjednik je ekipa čija su 3 najbolja člana u muškim kategorijama, odnosno 2 članice u

ženskim kategorijama sakupila ukupno najveći zbroj bodova za petoboj, odnosno za troboj. U slučaju da dvije ili više ekipe osvoje isti broj bodova dijele bolje mjesto s tim da prednost u dodjeljivanju priznanja ima ekipa, koja ima boljeg natjecatelja.

U liga natjecanjima ukupni plasman za pojedince određen je većim zbrojem osvojenih bodova iz svih kola lige, a za ukupni ekipni plasman većim zbrojem osvojenih bodova natjecatelja koji su sačinjavali ekipu na svim kolima lige. Ukoliko dva ili više natjecatelja postignu isti zbroj bodova u troboju odnosno petoboju, dijele bolje mjesto. U slučaju da dvije ili više ekipe osvoje isti broj bodova dijele bolje mjesto s tim da prednost u dodjeljivanju priznanja ima ekipa, koja ima boljeg natjecatelja.

**6. Disciplinske mjere na natjecanju**

**Žiri natjecanja**

Članak 34.

Žiri se formira za ispitivanje žalbi i prekršaja, te određivanje kazni predviđenih ovim Pravilnikom.

Žiri se formira prije natjecanja, a sastoji se od 3 osoba:

- predstavnika organizatora (povjerenik ili osoba koju odredi povjerenik) - predsjedava žiriju

- predstavnika domaćina

- vrhovnog suca

Zamjenik nekog od člana žirija u slučaju da je netko od članova žirija osoba koja ima utjecaja na ishod žalbe

Članak 35.

Reklamacije na proglašeni rezultat treba usmeno najaviti vrhovnom sucu najkasnije 15 minuta nakon završetka proglašenja rezultata, a u roku slijedećih 15 minuta usmena reklamacija se mora pismeno potvrditi.

Pismene reklamacije, koje zahtijevaju zasjedanje žirija, mogu biti uzete u razmatranje samo ako je uplaćena propisana kaucija (30 eura) organizatoru natjecanja. Kod priznavanja reklamacije od strane žirija natjecanja uplaćena kaucija vraća se podnositelju reklamacija, a u slučaju ne priznavanja reklamacije kaucija se uplaćuje na račun HŠRS.

Reklamacije, koje ne zahtijevaju zasjedanje žirija natjecanja, zaprima vrhovni sudac bez uplate

kaucije i prosljeđuje ih HŠRS-u u privitku svoga pismenog izvješća.

U slučaju glasovanja žirija natjecanja, kod jednakog broja glasova predstavnik organizatora ima

odlučujući glas.

Žiri zasjeda ako je prisutno najmanje tri člana žirija i o svom radu vodi zapisnik.

Odluka žirija natjecanja je konačna.

KAZNENE ODREDBE

Članak 36.

Kod prekršaja na natjecanjima izriču se slijedeće mjere:

a) Žuti karton - opomena sudioniku slijedi kod pokušaja bacanja nedozvoljenim priborom

(članak 28.)

Natjecatelj kojemu se unutar 2 godine dodjeli drugi žuti karton gubi pravo nastupa na

slijedećem službenom natjecanju HŠRS.

U slučaju dodjele žutog kartona kapetanu isti ne može sudjelovati na natjecanjima u roku 30

dana nakon dodijeljenog žutog kartona, a ako se žuti karton dodjeli natjecatelju briše mu se

10 % bodova ostvarenih na natjecanju kada je dobio kazneni karton.

b) Crveni karton - diskvalifikacija sudionika slijedi kod prekršaja odredbi: kod izvršenog

bacanja sa dozvoljenim priborom. Crveni karton dodjeljuje se natjecatelju i umjesto drugog žutog kartona na natjecanju.

Crvenim kartonom natjecatelj se isključuje iz daljnjeg natjecanja, te gubi pravo nastupa na

slijedećem službenom natjecanja HŠRS u castingu istog ili višega ranga, te ne može konkurirati za sastav reprezentacije te godine .

U slučaju dodjele crvenog kartona kapetanu isti ne može sudjelovati na slijedećem natjecanju u castingu nakon dodijeljenog crvenog kartona.

c) Ovisno o težini počinjenog djela sudionik natjecanja može se još sankcionirati žutim ili

crvenim kartonom, i to za: nesportsko ponašanje, vrijeđanje, fizički napad i druge grube

povrede i ometanja tijeka natjecanja.

d) Natjecatelj koji nije pauzirao nakon dodijeljenih kaznenih kartona automatizmom se

kažnjava brisanjem rezultata na natjecanju na kojemu nije smio nastupiti, te dodatna dva

kola natjecanja toga ili višega ranga Stegovna prijava može se podnijeti protiv svakog člana HŠRS za sve oblike ponašanja kojima se ometa odvijanje natjecanja. Stegovnu prijavu podnosi vrhovni sudac neposredno ili na prijedlog predstavnika organizatora, sektorskog ili startnog suca.

e) Za neprimjereno ponašanje ili ne sportsko ponašanje za vrijeme takmičenja kapetan može dobiti žuti karton bez mogućnosti žalbe te u slučaju ponavljanja istog udaljavanjem s sportskog terena

f) u slučaju dodjeljivanja 2 žuta kartona natjecatelju ili kapetanu u kalendarskoj godini isti gubi pravo nastupa za reprezentaciju HŠRS-a u tekućoj godini.

g) U slučaju stjecanja prava nastupa u reprezentaciji isti neopravdano otkaže nastup u casting reprezentaciji gubi pravo nastupa u casting reprezentaciji sljedeće godine te nema pravo nastupa godinu dana u ni jednoj reprezentaciji pod okriljem HŠRS-a

Članak 37.

Natjecatelji su dužni poznavati odredbe ovog Pravilnika, kao i posebne propozicije propisane za

natjecanje na kojemu sudjeluju, jer ga njihovo ne poznavanje ne oslobađa odgovornosti za eventualne propuste.

Članak 38.

Natjecatelj kažnjen isključenjem sa natjecanja (crveni karton) ostaje bez plasmana, odnosno tretira se kao da nije nastupio na tom natjecanju.

U slučaju da diskvalifikacija natjecatelja uslijedi nakon obračuna rezultata slijedeći plasirani

natjecatelji zadržavaju svoj plasman.

Članak 39.

Izrečene disciplinske mjere upisuju se u zapisnik natjecanja.

Dodjela kaznenih kartona natjecatelju upisuje se u registar kazni koji se vodi u HŠRS i matičnoj

ribolovnoj udruzi. Matična ribolovna udruga dužna je voditi brigu da član sa kaznenom mjerom ne nastupi na nekom od kola casting lige ovisno o kazni.

Žuti karton dodijeljen sudioniku natjecanja briše se iz registra kazni HŠRS ako u roku od dvije godine nije došlo do drugog kažnjavanja žutim kartonom.

Izrečene kaznene mjere ne nastupanja na takmičenju mogu se odraditi samo na kolima casting lige ili završnici kupa HŠRS.

7. - FINANCIRANJE:

Članak 40.

Sav trošak reprezentacije u svim kategorijama snosi HŠRS u razdoblju od minimum 5 godina od osvajanja odličja na takmičenjima u organizaciju ICSF-a

Visina troška organizacije pojedinog takmičenja u kalendarskoj godini na prijedlog Povjerenstva donosi se na upravnom odboru HŠRS prije godišnje skupštine HŠRS.

Sav trošak organizacije i sudački troškovi pojedinih kola liga te završnice kupa HŠRS u bacačkim disciplinama snosi HŠRS.

Povjerenik lige ima pravo na troškove (putovanje, dnevnice, noćenje) prilikom održavanja pojedinih kola Lige te završnici kupa HŠRS u bacačkim disciplinama, te organizacije sastanka Povjerenstva

8. - ZAVRŠNE ODREDBE

Članak 41.

Ovaj Pravilnik i dokumenti HŠRS navedeni u članku 1 stavak 2 ovoga Pravilnika objaviti će se na internetskoj stranici HŠRS (www.ribolovni-savez.hr).

Izvršenjem prijave za natjecanje i uplatom kotizacije smatrati će se da se dotični natjecatelj slaže

sa svim određenjima iz ovoga Pravilnika, Odluke o sustavu natjecanja HŠRS za određenu

kalendarsku godinu i dokumenata iz u članku 1 stavak 2 ovoga Pravilnika.

Ovaj pravilnik je usklađen s pravilnikom ICSF-a edition 2019.

Članak 42.

Tumačenje odredaba ovog Pravilnika daje Upravni odbor HŠRS

Usvajanjem ovog Pravilnika prestaje važiti Pravilnik o natjecanjima HŠRS u bacačkim

disciplinama (CASTING) od 01.04.2023. god

Izmjene i dopune ovog Pravilnika vrše se po postupku njegovog donošenja

Predsjednik HŠRS

Vladimir Sever v.r.